Reeks oor volksliedjies van oral Sondae op RSG uitgesaai | Netwerk24
Deur AJ Opperman 30 September 2020 16:05
"Dit is 'n viering van ons erfenis," sê die omroeper Esté Gross, wat dit vervaardig en aanbied.
"Ek wonder hoe baie jong mense ken vandag nog liedjies soos 'Tant Hessie se wit perd'. Hierdie liedjies moenie vergeet word of verlore gaan nie. Ouer luisteraars sal dit herken en dalk 'n bietjie nostalgie ervaar terwyl 'n jonger generasie hopelik die liedjies sal leer ken en waardeer."
Dit word net ná die nuus om 10:00 uitgesaai.
Die reeks sluit in liedjies soos "Daar kom die Alibama", "Sarie Marais" en David de Lange se weergawe van "Suikerbossie".
Die reeks bestaan uit 13 episodes wat elkeen sowat 'n uur lank is.
Esté Gross, omroeper by RSG.
In die eerste twee episode fokus Gross op Suid-Afrikaanse volksliedjies, waarna sy haar fokus na Nederland en Brittanje verskuif.
Luisteraars sal ook liedjies uit lande soos Italië, Duitsland en Rusland hoor.
Sy keer aan die einde van die reeks terug na Suid-Afrika.
Gross is aan volksliedjies in haar ouerhuis blootgestel. Haar ma het dit dikwels op 'n kitaar gespeel.
Sy het by Faika Haroun, dosent aan die Universiteit Stellenbosch (US), gaan aanklop oor ghoema-musiek.
"Dit is interessant hoe baie van hierdie liedjies eintlik verskillende lande verbind. David Kramer (sanger en liedjieskrywer) deel sy kennis en vertel 'Daar kom die Alibama' het 'n Amerikaanse melodie. So is 'Sarie Marais' se wortels ook Amerikaans.
"En dit is daardie kultuur van lekker saamsing waarvan ek hou. Hierdie reeks is baie meer loslit as my vorige reekse. Ek deel hier en daar 'n brokkie geskiedenis, maar dit gaan baie meer oor vermaak. Mense moet ontspan wanneer hulle daarna luister in 'n jaar wat ek dink nog nie byvoeglike naamwoorde het nie."
• Hier en anderkant die blouberge word Sondae net ná die nuus om 10:00 uitgesaai. Die reeks duur tot 27 Desember.